สภาพคล่องล้นหลามเงินนอกทะลัก3แสนล้าน
ธปท.ระบุสภาพคล่องล้นระบบ เหตุดุลการค้าเป็นบวก แถมเงินทุนไหลเข้าทะลัก 3 แสนล้านบาท
21 ส.ค. 2554

ธปท.ระบุสภาพคล่องล้นระบบ เหตุดุลการค้าเป็นบวก แถมเงินทุนไหลเข้าทะลัก 3 แสนล้านบาท 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ขณะนี้สภาพคล่องในระบบการเงินถือว่ามีจำนวนสูงมาก เป็นผลจากดุลบัญชีเดินสะพัดเป็นบวกจากการค้าขายที่เติบโตได้ดี ดุลการค้าเป็นบวก อีกส่วนหนึ่งเป็นผลมาจากเงินทุนต่างประเทศไหลเข้ามาลงทุนในไทยผ่านตลาดหุ้นและตลาดตราสารหนี้ 
นายประสาร กล่าวว่า ในช่วง 5 เดือนแรกของปีนี้มีเงินทุนจากต่างประเทศไหลเข้ามาลงทุนในไทยแล้ว 1 หมื่นล้านเหรียญสหรัฐ หรือประมาณ 3 แสนล้านบาท โดยขณะนี้เงินทุนยังไหลเข้าไทยสุทธิเป็นบวกอยู่ 
“สภาพคล่องในระบบตอนนี้เยอะมาก เพราะประเทศเราค้าขายเก่ง ทำรายได้เข้ามาได้ดี บวกกับเงินทุนจากต่างประเทศก็นิยมเข้ามาลงทุนในไทยด้วย โดยเข้ามาในทุกตลาด ตลาดหุ้นมีทั้งไหลเข้าไหลออก ภาวะเช่นนี้ส่งผลต่อค่าเงินบาทบ้าง แต่ไม่น่าห่วง ยังอยู่ในระดับที่ดูแลได้” นายประสาร กล่าว 
นายประสาร กล่าวว่า สำหรับการดำเนินนโยบายดอกเบี้ยจากนี้ไปจะยังเป็นดอกเบี้ยขาขึ้น ส่วนจะมีการปรับดอกเบี้ยขึ้นต่อหรือไม่ ต้องพิจารณาปัจจัยต่างๆ ของคณะกรรมการนโยบายการเงินครั้งต่อไป
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ เปิดเผยว่า ธนาคารได้ประกาศขึ้นอัตราดอกเบี้ยเงินฝากและเงินกู้ทุกประเภทเงินฝากเพิ่มสูงสุดถึง 0.625% และเงินกู้สูงสุดเพียง 0.125% โดยเงินฝากประจำ 3 เดือน ขึ้นจาก 1.5-1.75% เป็น 1.625-1.875% เงินฝากประจำ 6 เดือน ขึ้นจาก 1.875-2% เป็น 2-2.25% เงินฝากประจำ 12 เดือน จาก 2.125-2.25% เป็น 2.25-2.5% เงินฝากประจำ 24 เดือน จาก 2.625-2.875% เป็น 2.75-3% เงินฝากประจำ 36 เดือน คงอัตราเดิม 3.125-3.25% ด้านอัตราดอกเบี้ยเงินกู้นั้นมีการปรับขึ้น 0.125% ทุกประเภท มีผล 8 มิ.ย.เป็นต้นไป